**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας**

**και Τουρισμού για το νομοσχέδιο «Ο περί της Έκδοσης Δικαστικών Διαταγμάτων και Καταχώρησης Αντιπροσωπευτικών Αγωγών για την Προστασία των Συλλογικών Συμφερόντων των Καταναλωτών Νόμος του 2023»**

**Παρόντες:**

Κυριάκος Χατζηγιάννης, πρόεδρος Ανδρέας Πασιουρτίδης

Αβέρωφ Νεοφύτου Χρύσης Παντελίδης

Νίκος Σύκας Μιχάλης Γιακουμή

Κώστας Κώστα Σταύρος Παπαδούρης

Γιαννάκης Γαβριήλ

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε το πιο πάνω νομοσχέδιο σε τέσσερις συνεδρίες της, που πραγματοποιήθηκαν στις 4 Ιουλίου και στις 5, 12 και 19 Σεπτεμβρίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Ενέργειας, Εμπορίου και Βιομηχανίας, της Υπηρεσίας Προστασίας Καταναλωτή του ίδιου υπουργείου, του Ανωτάτου Δικαστηρίου, της Νομικής Υπηρεσίας της Δημοκρατίας, της Κεντρικής Τράπεζας της Κύπρου, του Κυπριακού Συνδέσμου Καταναλωτών, της Παγκύπριας Ένωσης Καταναλωτών και Ποιότητας Ζωής, του Συνδέσμου Τραπεζών Κύπρου, του Κυπριακού Εμπορικού και Βιομηχανικού Επιμελητηρίου (ΚΕΒΕ), της Ομοσπονδίας Εργοδοτών και Βιομηχάνων (ΟΕΒ), της Γενικής Συνομοσπονδίας Παγκύπριων Οργανώσεων Βιοτεχνών Επαγγελματιών Καταστηματαρχών (ΓΣ ΠΟΒΕΚ) και της συνδικαλιστικής οργάνωσης ΠΕΟ.

Ο Παγκύπριος Δικηγορικός Σύλλογος και οι συνδικαλιστικές οργανώσεις ΣΕΚ, ΔΕΟΚ και ΠΑΣΥΔΥ, παρ’ όλο που κλήθηκαν, δεν εκπροσωπήθηκαν στη συνεδρία της επιτροπής.

Σημειώνεται ότι κατά τη συζήτηση του νομοσχεδίου παρευρέθηκε επίσης το μέλος της επιτροπής κ. Πανίκος Λεωνίδου.

Σημειώνεται περαιτέρω ότι η επιτροπή έκρινε σκόπιμη την κατά προτεραιότητα συζήτηση του νομοσχεδίου σύμφωνα με τις πρόνοιες του Κανονισμού 40Α του Κανονισμού της Βουλής, για λόγους που προκύπτουν από τους σκοπούς της προτεινόμενης νομοθετικής ρύθμισης, καθώς και λόγω του ότι έχει σταλθεί αιτιολογημένη γνώμη από την Ευρωπαϊκή Επιτροπή λόγω καθυστερημένης μεταφοράς της σχετικής Οδηγίας στο εθνικό δίκαιο. Ειδικότερα, για τη συζήτηση του νομοσχεδίου ακολουθήθηκε η προβλεπόμενη διαδικασία συζήτησης σύμφωνα με τα προαπαιτούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Σκοπός του προτεινόμενου νόμου είναι η θέσπιση νομοθεσίας για την εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Οδηγία 2020/1828 του Ευρωπαϊκού Κοινοβουλίου και του Συμβουλίου της 25ης Νοεμβρίου 2020 σχετικά με τις αντιπροσωπευτικές αγωγές για την προστασία των συλλογικών συμφερόντων των καταναλωτών και για την κατάργηση της οδηγίας 2009/22/ΕΚ» (στο εξής «η Οδηγία»).

Στα στοιχεία που κατατέθηκαν ενώπιον της επιτροπής από τους κυβερνητικούς αρμοδίους επισημαίνονται τα ακόλουθα:

1. Η θέσπιση της Οδηγίας κατέστη αναγκαία, όταν μέσω του ελέγχου καταλληλότητας διαφάνηκε ότι η μέχρι τώρα ισχύουσα Οδηγία 2009/22/ΕΚ περί των αγωγών παραλείψεως δεν αντιμετώπισε ουσιαστικά και αποτελεσματικά τα χρόνια προβλήματα των καταναλωτών που επιζητούν ατομική επιδιόρθωση.
2. Με σκοπό τη βελτίωση της αποτροπής των παράνομων πρακτικών και τη μείωση της ζημιάς των καταναλωτών, σε μία αγορά που χαρακτηρίζεται όλο και περισσότερο από την παγκοσμιοποίηση και τον ψηφιακό μετασχηματισμό, κρίθηκε απαραίτητη η ενίσχυση των διαδικαστικών μηχανισμών προστασίας των συλλογικών συμφερόντων των καταναλωτών, ώστε να παρέχεται η δυνατότητα έκδοσης απαγορευτικών διαταγμάτων, καθώς και μέτρων επανόρθωσης ή/και αποκατάστασης.
3. Γενικός στόχος του προτεινόμενου νόμου είναι η συμβολή στην εύρυθμη λειτουργία της εσωτερικής αγοράς, μέσω της επίτευξης υψηλού επιπέδου προστασίας των καταναλωτών και της διασφάλισης ότι οι νομιμοποιούμενοι φορείς δύναται να ασκούν αντιπροσωπευτικές αγωγές, οι οποίες επιδιώκουν την προστασία των συλλογικών συμφερόντων των καταναλωτών σε περίπτωση παραβάσεων του ενωσιακού δικαίου.
4. Η Οδηγία και ο προτεινόμενος νόμος καλύπτουν ένα ευρύ φάσμα τομέων πέρα από την προστασία των καταναλωτών, όπως τις τηλεπικοινωνίες, το περιβάλλον, τις επενδύσεις, την προστασία των δεδομένων προσωπικού χαρακτήρα, τον χρηματοπιστωτικό τομέα, την υγεία, τα ταξίδια και τις μεταφορές. Συγκεκριμένα, η Οδηγία και ο προτεινόμενος νόμος καλύπτουν εξήντα έξι συνολικά Οδηγίες και κανονισμούς της Ευρωπαϊκής Ένωσης, όπως περιλαμβάνονται στο Παράρτημα Ι της Οδηγίας.
5. Με τις προτεινόμενες ρυθμίσεις εκσυγχρονίζεται το υφιστάμενο θεσμικό πλαίσιο των αγωγών/διαταγμάτων, το οποίο επιτρέπει στα εθνικά δικαστήρια να διατάσσουν την παύση συμπεριφορών που παραβιάζουν τη νομοθεσία προστασίας καταναλωτή και την απαγόρευσή τους στο μέλλον. Επιπροσθέτως, με τον προτεινόμενο νόμο θεσπίζονται νέοι κανόνες για τη λήψη επανορθωτικών μέτρων από τα εθνικά δικαστήρια. Τα εν λόγω μέτρα μπορεί να συνίστανται μεταξύ άλλων στην επιδίκαση αποζημιώσεων, στην επιστροφή αχρεωστήτως χρεωσθέντων ποσών και στην επισκευή ή επιδιόρθωση ή αντικατάσταση αγορασθέντων προϊόντων.

Σημειώνεται ότι η μεταφορά της Οδηγίας στην εθνική έννομη τάξη κρίνεται επείγουσα, επειδή η χρονική δέσμευση για την υιοθέτηση των προνοιών της από τα κράτη μέλη ήταν μέχρι την 25η Δεκεμβρίου 2022. Συναφώς, η Ευρωπαϊκή Επιτροπή απέστειλε αιτιολογημένη γνώμη λόγω καθυστέρησης της εναρμόνισης της εθνικής νομοθεσίας με την Οδηγία. Περαιτέρω, σημειώνεται ότι το νομοσχέδιο κατατέθηκε στη Βουλή μετά τη λήξη της υπό αναφορά προθεσμίας και συγκεκριμένα στις 27 Απριλίου 2023.

Οι εκπρόσωποι του Κυπριακού Συνδέσμου Καταναλωτών και της Παγκύπριας Ένωσης Καταναλωτών και Ποιότητας Ζωής, τόσο προφορικά όσο και γραπτώς, μέσω υπομνημάτων που υπέβαλαν ενώπιον της επιτροπής, διαφώνησαν με την πρόνοια του νομοσχεδίου σύμφωνα με την οποία απαγορεύεται οποιαδήποτε χρηματοδότηση των νομιμοποιούμενων φορέων από τη Δημοκρατία για συγκεκριμένες αντιπροσωπευτικές αγωγές. Περαιτέρω, επισήμαναν ότι σε περίπτωση καταχώρισης αντιπροσωπευτικής αγωγής στο πλαίσιο της οποίας οι καταναλωτές εκπροσωπούνται με ρητή συναίνεση (opt in) ο νομιμοποιούμενος φορέας πρέπει να σχηματίσει ξεχωριστό φάκελο για κάθε καταναλωτή, να συγκεντρώσει όλα τα απαραίτητα δικαιολογητικά και αποδείξεις της ζημιάς που έχουν υποστεί, να τα αξιολογήσει και να αποφασίσει κατά πόσο υπάρχει συνάφεια των απαιτήσεών τους. Ως εκ τούτου, σύμφωνα με τους ιδίους, λόγω έλλειψης προσωπικού και οικονομικών πόρων οι εν λόγω σύνδεσμοι δεν μπορούν να προχωρήσουν σε καταχώριση αντιπροσωπευτικής αγωγής ακολουθώντας την πιο πάνω διαδικασία. Όπως επισήμαναν, με τη διαδικασία εκπροσώπησης των καταναλωτών με σιωπηρή συναίνεση (opt out) ο νομιμοποιούμενος φορέας απαλλάσσεται από την ετοιμασία και αξιολόγηση μεγάλου όγκου εγγράφων για έκαστο καταναλωτή ο οποίος θα συμμετέχει στην αντιπροσωπευτική αγωγή.

Στο πλαίσιο της συζήτησης ο διευθυντής της Υπηρεσίας Προστασίας Καταναλωτή του Υπουργείου Ενέργειας, Εμπορίου και Βιομηχανίας επισήμανε ότι το υπουργείο εξετάζει ενδεχόμενη τροποποίηση του νομοσχεδίου, ώστε να υιοθετηθούν οι πιο πάνω εισηγήσεις, ήτοι να προβλέπεται η δυνατότητα χρηματοδότησης αντιπροσωπευτικών αγωγών από τη Δημοκρατία και να παρέχεται η δυνατότητα στους νομιμοποιούμενους φορείς να επιλέγουν κατά πόσο επιθυμούν να προχωρήσουν με την καταχώριση αντιπροσωπευτικής αγωγής ακολουθώντας τη διαδικασία εκπροσώπησης με ρητή συναίνεση (opt in) ή τη διαδικασία εκπροσώπησης με σιωπηρή συναίνεση (opt out).

Η εκπρόσωπος της Νομικής Υπηρεσίας της Δημοκρατίας εξέφρασε τον προβληματισμό της όσον αφορά την ενδεχόμενη υιοθέτηση, κατ’ επιλογή του νομιμοποιούμενου φορέα, της διαδικασίας εκπροσώπησης με σιωπηρή συναίνεση (opt out), λόγω πρακτικών προβλημάτων που ενδεχομένως να προκύψουν σε σχέση με τον καθορισμό της κλίμακας της αγωγής και την επιδίκαση αποζημιώσεων.

Ο εκπρόσωπος του Ανωτάτου Δικαστηρίου επισήμανε την ανάγκη διασφάλισης της τήρησης της αρχής της διάκρισης των εξουσιών, ώστε να μην επηρεάζεται η εξουσία των δικαστηρίων να καθορίζουν τις δικονομικές πτυχές του θέματος, επισημαίνοντας παράλληλα ότι στις πρόνοιες του νομοσχεδίου δεν διαπιστώνεται οποιαδήποτε παράβαση της πιο πάνω αρχής. Περαιτέρω, δήλωσε ότι μετά την ψήφιση και δημοσίευση του προτεινόμενου νόμου το Ανώτατο Δικαστήριο θα προχωρήσει στην έκδοση σχετικών διαδικαστικών κανονισμών.

Με βάση τα πιο πάνω, σε μεταγενέστερο στάδιο και συγκεκριμένα στις 3 Αυγούστου 2023 η Υπηρεσία Προστασίας Καταναλωτή του Υπουργείου Ενέργειας, Εμπορίου και Βιομηχανίας υπέβαλε αναθεωρημένο κείμενο του νομοσχεδίου, στο οποίο προβλέπονται μεταξύ άλλων τα ακόλουθα:

1. Τροποποίηση της πρόνοιας που προβλέπει για το κριτήριο της ανεξαρτησίας των νομιμοποιούμενων φορέων και του μη επηρεασμού τους από άλλα πρόσωπα πέραν των καταναλωτών για σκοπούς αναγνώρισής τους ως τέτοιων, ώστε να προστεθεί η προβλεπόμενη στην Οδηγία φράση σύμφωνα με την οποία ο νομιμοποιούμενος φορέας δεν πρέπει να επηρεάζεται «ιδίως από εμπόρους οι οποίοι έχουν οικονομικό συμφέρον για την άσκηση αντιπροσωπευτικής αγωγής, μεταξύ άλλων και σε περίπτωση χρηματοδότησης από τρίτους, και διαθέτει προς τον σκοπό αυτό θεσπισμένες διαδικασίες, για να αποκλείει τέτοιου είδους επιρροή και για να αποκλείει την οποιαδήποτε σύγκρουση συμφερόντων μεταξύ του ιδίου, των χρηματοδοτών του και του συμφέροντος των καταναλωτών».
2. Αντικατάσταση της πρόνοιας που προβλέπει για τις συνέπειες σε περίπτωση παράβασης διαταγμάτων του δικαστηρίου, ώστε να προβλέπεται ότι σε περίπτωση παράλειψης συμμόρφωσης προσώπου με διάταγμα δικαστηρίου, τηρουμένων των προνοιών των περί Πολιτικής Δικονομίας Διαδικαστικών Κανονισμών, το δικαστήριο δύναται να εξαναγκάσει σε υπακοή ή/και σε συμμόρφωση ή/και σε εκτέλεση πράξης προς συμμόρφωση με έξοδα εναντίον του προσώπου που παρακούει.
3. Προσθήκη πρόνοιας με την οποία προβλέπεται ότι η αίτηση με την οποία διατάσσεται η άμεση παύση και/ή η μη επανάληψη της γενόμενης παράβασης εξετάζεται με συνοπτική διαδικασία.
4. Προσθήκη πρόνοιας με την οποία προβλέπεται ότι η αίτηση για έκδοση απαγορευτικού διατάγματος θα εξετάζεται από το δικαστήριο με τη δέουσα ταχύτητα.
5. Τροποποίηση της πρόνοιας που αφορά τη διαδικασία εκπροσώπησης των καταναλωτών σε αντιπροσωπευτική αγωγή με σιωπηρή συναίνεση (opt out), ώστε να απαλειφθεί η πρόνοια με βάση την οποία η εν λόγω διαδικασία ακολουθείται, ιδίως όταν η αξία των επιμέρους ατομικών αξιώσεων των καταναλωτών κρίνεται ιδιαίτερα χαμηλή.
6. Προσθήκη πρόνοιας με την οποία προβλέπεται ότι o διάδικος εναντίον του οποίου εκδόθηκε η δικαστική απόφαση πρέπει να καταβάλει τα δικαστικά έξοδα με τα οποία επιβαρύνθηκε ο διάδικος υπέρ του οποίου εκδόθηκε η δικαστική απόφαση.
7. Προσθήκη πρόνοιας σύμφωνα με την οποία προβλέπεται ότι η υποχρέωση του εμπορευομένου για ενημέρωση των καταναλωτών τους οποίους αφορά η αντιπροσωπευτική αγωγή σχετικά με ενδεχόμενες τελικές αποφάσεις ή ενδεχόμενους εγκεκριμένους διακανονισμούς δεν θα ισχύει, εάν οι εν λόγω καταναλωτές ενημερωθούν γι’ αυτά με άλλο τρόπο.
8. Τροποποίηση της πρόνοιας η οποία προβλέπει την απαγόρευση χρηματοδότησης από τη Δημοκρατία συγκεκριμένων αντιπροσωπευτικών αγωγών, ώστε να επιτρέπεται η χρηματοδότηση συγκεκριμένων αντιπροσωπευτικών αγωγών.
9. Προσθήκη στο παράρτημα του νομοσχεδίου του κανονισμού με τίτλο «Κανονισμός (ΕΕ) 2022/1925 του Ευρωπαϊκού Κοινοβουλίου και του Συμβουλίου της 14ης Σεπτεμβρίου 2022 σχετικά με διεκδικήσιμες και δίκαιες αγορές στον ψηφιακό τομέα και για την τροποποίηση των οδηγιών (ΕΕ) 2019/1937 και (ΕΕ) 2020/1828 (Πράξη για τις Ψηφιακές Αγορές)».

Στο πλαίσιο της κατ’ άρθρον συζήτησης του αναθεωρημένου νομοσχεδίου οι εκπρόσωποι του Κυπριακού Συνδέσμου Καταναλωτών και της Παγκύπριας Ένωσης Καταναλωτών και Ποιότητας Ζωής εξέφρασαν τη δυσαρέσκειά τους για τη μη υιοθέτηση της θέσης τους που αφορά στην καταχώριση αντιπροσωπευτικών αγωγών με τη διαδικασία εκπροσώπησης με ρητή συναίνεση (opt in), επισημαίνοντας ότι με την εν λόγω διαδικασία περιορίζεται το δικαίωμα των εν λόγω φορέων για προσφυγή στη δικαιοσύνη και εκπροσώπηση αριθμού καταναλωτών.

Οι εκπρόσωποι της Υπηρεσίας Προστασίας Καταναλωτών και της Νομικής Υπηρεσίας της Δημοκρατίας, σε σχέση με τα πιο πάνω, επισήμαναν ότι το νομοσχέδιο αποτελεί νέο νομοθετικό πλαίσιο, το οποίο προβλέπει τη δυνατότητα καταχώρισης αγωγών για μέτρα επανόρθωσης ή/και αποκατάστασης, ενώ η υφιστάμενη νομοθεσία προβλέπει μόνο τη δυνατότητα έκδοσης απαγορευτικού διατάγματος. Επιπροσθέτως, επισήμαναν ότι το νομοσχέδιο αρχικά προέβλεπε μόνο τη διαδικασία εκπροσώπησης των καταναλωτών με ρητή συναίνεση (opt in), ενώ πλέον κατόπιν προηγούμενης διαβούλευσης με τους εν λόγω συνδέσμους προβλέπεται η δυνατότητα του δικαστηρίου να διατάσσει κατόπιν αιτήματος νομιμοποιούμενου φορέα όπως ακολουθηθεί η διαδικασία εκπροσώπησης των καταναλωτών με σιωπηρή συναίνεση (opt out).

Ο εκπρόσωπος του Ανωτάτου Δικαστηρίου επισήμανε ότι σε κάθε περίπτωση πρέπει να προσδιορίζεται η αξία της απαίτησης με σκοπό την ανάθεση της εκδίκασης στο αντίστοιχο δικαστήριο και ότι με τη διαδικασία εκπροσώπησης με σιωπηρή συναίνεση (opt out) δυσχεραίνεται ο προσδιορισμός της αξίας της απαίτησης.

Η εκπρόσωπος της Κεντρικής Τράπεζας της Κύπρου επισήμανε ότι η Κεντρική Τράπεζα της Κύπρου σύμφωνα με τις πρόνοιες του νομοσχεδίου θεωρείται νομιμοποιούμενος φορέας, καθότι περιλαμβάνεται στις Αρχές οι οποίες είναι επιφορτισμένες με την εποπτεία της εφαρμογής των νόμων που προβλέπονται στο παράρτημα, και ως εκ τούτου εισηγήθηκε την εξαίρεσή της από την εν λόγω πρόνοια του νομοσχεδίου.

Η εκπρόσωπος του Συνδέσμου Τραπεζών Κύπρου, με γραπτό υπόμνημα που υπέβαλε στην επιτροπή, εισηγήθηκε μεταξύ άλλων τα ακόλουθα:

1. Τη διαγραφή της πρόνοιας με βάση την οποία δύναται να παρακαμφθεί η υποχρέωση προηγούμενης διαβούλευσης πριν από την καταχώριση αίτησης στο δικαστήριο για έκδοση διατάγματος στις περιπτώσεις που ο νομιμοποιούμενος φορέας κρίνει ότι οι περιστάσεις είναι τέτοιες που η δικαστική διαδικασία πρέπει να προχωρήσει χωρίς οποιαδήποτε καθυστέρηση. Η εισήγηση αυτή είναι προς όφελος όλων των μερών, αφού θα δύναται να επιλύονται με διαβούλευση όσο το δυνατόν περισσότερα ζητήματα, ώστε να περιοριστεί η περαιτέρω επιβάρυνση του δικαστικού συστήματος, και σε κάθε περίπτωση σύμφωνα με τις πρόνοιες του νομοσχεδίου η καθυστέρηση λόγω διαβούλευσης δεν θα υπερβαίνει τις δεκατέσσερις (14) ημέρες.
2. Την υιοθέτηση της διαδικασίας με την οποία οι καταναλωτές εκπροσωπούνται στο πλαίσιο αντιπροσωπευτικής αγωγής με ρητή συναίνεση (opt in), καθότι σε διαφορετική περίπτωση ενδεχομένως να μην είναι εφικτό τα εμπλεκόμενα μέρη να γνωρίζουν με βεβαιότητα το σύνολο των καταναλωτών ούτε τα απαιτούμενα κεφάλαια για σκοπούς επανόρθωσης ή/και αποκατάστασης ή διακανονισμού.
3. Τη διαγραφή των προνοιών που προβλέπουν ότι το διάταγμα του δικαστηρίου δύναται να αφορά και παρόμοιες μελλοντικές παραβάσεις έναντι των καταναλωτών και σε περίπτωση νομικού προσώπου να αφορά ή να απευθύνεται και σε οποιονδήποτε διευθυντή ή/και διευθύνοντα σύμβουλο ή/και συνεργάτη ή/και σύμβουλο ή/και αξιωματούχο ο οποίος αποδεικνύεται ότι έλαβε μέρος, συμμετείχε, συνέδραμε ή είχε με οποιονδήποτε τρόπο σχέση με τη γενόμενη παράβαση, διότι τέτοιες πρόνοιες δεν προκύπτουν από την Οδηγία.

Η επιτροπή κάλεσε το αρμόδιο υπουργείο όπως προβεί σε περαιτέρω διαβούλευση με τους εμπλεκόμενους φορείς αναφορικά με τις πιο πάνω εισηγήσεις και τις σχετικές πρόνοιες του νομοσχεδίου.

Στη συνέχεια, η Υπηρεσία Προστασίας Καταναλωτή υπέβαλε στην επιτροπή, στις 7 Σεπτεμβρίου 2023, δεύτερο αναθεωρημένο κείμενο του νομοσχεδίου, σύμφωνα με το οποίο προβλέπεται η δυνατότητα του νομιμοποιούμενου φορέα να καταχωρίζει αντιπροσωπευτική αγωγή μέσω της διαδικασίας εκπροσώπησης των καταναλωτών με σιωπηρή συναίνεση (opt out), χωρίς να απαιτείται προηγουμένως η έκδοση σχετικού διατάγματος από το δικαστήριο.

Στο πλαίσιο της συζήτησης του δεύτερου αναθεωρημένου κειμένου του νομοσχεδίου οι εκπρόσωποι του Κυπριακού Συνδέσμου Καταναλωτών και της Παγκύπριας Ένωσης Καταναλωτών και Ποιότητας Ζωής υπέβαλαν μεταξύ άλλων τις ακόλουθες εισηγήσεις για τροποποίηση των προνοιών του νομοσχεδίου:

1. Τη διαγραφή των προνοιών που προβλέπουν για τη δυνατότητα εκπροσώπησης των καταναλωτών από νομιμοποιούμενο φορέα σε αντιπροσωπευτική αγωγή με ρητή συναίνεση (opt in).
2. Την προσθήκη πρόνοιας που προβλέπει ότι οι καταναλωτές που δεν επιθυμούν να συμμετέχουν στην αγωγή μπορούν να δηλώσουν ρητά τη βούλησή τους στον νομιμοποιούμενο φορέα εντός ενός (1) μηνός από τη δημοσιοποίηση της πρόθεσης του νομιμοποιούμενου φορέα για άσκηση αντιπροσωπευτικής αγωγής.
3. Την τροποποίηση της πρόνοιας που προβλέπει για την εξουσία του δικαστηρίου να διατάσσει ότι ενδεχόμενα υπόλοιπα κεφαλαίων θα διατίθενται για κοινωφελείς σκοπούς, ώστε το δικαστήριο να δύναται να διατάσσει τη διάθεση των εν λόγω κεφαλαίων σε νομιμοποιούμενους φορείς για την προστασία των συλλογικών συμφερόντων των καταναλωτών στο πλαίσιο της άσκησης αντιπροσωπευτικών αγωγών.
4. Τη διαγραφή της πρόνοιας που προβλέπει για την εξουσία του δικαστηρίου για έκδοση διατάγματος καθορισμού της ομάδας των καταναλωτών των οποίων οι αξιώσεις παραδεκτά συμπεριλαμβάνονται ή δύναται να συμπεριληφθούν στη δίκη επί της αντιπροσωπευτικής αγωγής.

Η επιτροπή, αφού έλαβε υπόψη όλα όσα τέθηκαν ενώπιόν της, αποφάσισε όπως τροποποιήσει το δεύτερο αναθεωρημένο κείμενο του νομοσχεδίου, ώστε σε αυτό να διαλαμβάνονται μεταξύ άλλων τα ακόλουθα:

1. Διαγραφή των προνοιών που προβλέπουν τη δυνατότητα καταχώρισης αντιπροσωπευτικής αγωγής στο πλαίσιο της οποίας οι καταναλωτές εκπροσωπούνται με ρητή συναίνεση (opt in).
2. Διαγραφή της πρόνοιας που προβλέπει ότι οι δημόσιοι οργανισμοί εξαιρούνται οποιασδήποτε εποπτείας ή/και ελέγχου από την αρμόδια αρχή, ήτοι την Υπηρεσία Προστασίας Καταναλωτή του Υπουργείου Ενέργειας, Εμπορίου και Βιομηχανίας.
3. Τροποποίηση της πρόνοιας που προβλέπει την εξουσία του δικαστηρίου να διατάσσει ότι ενδεχόμενα υπόλοιπα κεφαλαίων θα διατίθενται για κοινωφελείς σκοπούς, ώστε το δικαστήριο να δύναται να διατάσσει τη διάθεση των εν λόγω κεφαλαίων για τους πιο πάνω σκοπούς παρέχοντας προτεραιότητα στους νομιμοποιούμενους φορείς για σκοπούς προστασίας των συλλογικών συμφερόντων των καταναλωτών.

Υπό το φως των πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Τα μέλη της επιτροπής βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος, το μέλος της βουλευτής της Δημοκρατικής Παράταξης-Συνεργασία Δημοκρατικών Δυνάμεων και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.
2. Ο πρόεδρος και τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού εισηγούνται στην ολομέλεια του σώματος την ψήφιση του νομοσχεδίου σε νόμο όπως αυτό τροποποιήθηκε σύμφωνα με τα πιο πάνω.

25 Σεπτεμβρίου 2023

Αρ. Φακ.: 23.01.064.063-2023

ΧΑ/MV/ΕΧ